РЕПУБЛИКА СРБИЈА

НАРОДНА СКУПШТИНА

Одбор за финансије, републички буџет

и контролу трошења јавних средстава

11 Број 06-2/364-13

4. октобар 2013. године

Б е о г р а д

ЗАПИСНИК

52. СЕДНИЦЕ ОДБОРА ЗА ФИНАНСИЈЕ, РЕПУБЛИЧКИ БУЏЕТ И КОНТРОЛУ

ТРОШЕЊА ЈАВНИХ СРЕДСТАВА ОДРЖАНЕ 4. ОКТОБРА 2013. ГОДИНЕ

 Седница је почела у 9,30 часова.

 Седницом је председавала Весна Ковач, председник Одбора.

 Поред председника Одбора, седници су присуствовали чланови Одбора: Зоран Антић, Верољуб Арсић, Божидар Ђелић, Зоран Касаловић, Радмило Костић, Душица Николић, Золтан Пек, Драган Томић и Момо Чолаковић и заменици чланова Одбора: Радослав Комленовић, уместо члана Одбора Војислава Вујића и др Владимир Маринковић, уместо члана Одбора др Милорада Мијатовића.

 Седници нису присуствовали чланови Одбора: Радојко Обрадовић, Жика Гојковић, Бојан Ђурић, Александар Сенић и Ђорђe Стојшић.

Седници је присуствовала Радмила Јагодић, помоћник министра финансија, руководилац Сектора за имовинско-правне послове.

 На предлог председника, Одбор је једногласно утврдио следећи

Д н е в н и р е д

1. Разматрање Предлога закона о измени Закона о јавној својини, који је поднела Влада, у начелу.

**Прва тачка дневног реда** - Разматрање Предлога закона о измени Закона о јавној својини

 У дискусији су учествовали: мр Божидар Ђелић, Радмила Јагодић, Зоран Касаловић, Весна Ковач, Драган Томић и др Владимир Маринковић.

Радмила Јагодић, помоћник министра финансија, образложила је разлоге измене Закона о јавној својини, којом се продужава рок из члана 82. став 3. Закона о јавној својини са две године на три године. Преклузиван рок истиче 6. октобра 2013. године, а велики број јавних предузећа, друштава капитала и њихових зависних друштава није поднело захтеве за упис права својине у јавну евиденцију о непокретностима и правима на њима. Истакла је да се овом изменом Закона постиже сврха Закона о јавној својини, односно уређење јавне својине и својине јавних предузећа.

 Божидар Ђелић је оценио да је недопустиво то што министар финансија није дошао на седницу Одбора да образложи Предлог закона. Истакао је да је циљ доношења Закона о јавној својини, 2011. године, био да оснивачи јавних предузећа, на свим нивоима од општине до државе, провере и утврде коју имовину имају јавна предузећа, како би јавна предузећа могла аутономно да послују, чиме би се растеретио буџет Републике. Поједина јавна предузећа су годинама проширивала оснивачке акте и тиме увећавала своју имовину, без законског основа. Ту имовину јавна предузећа нису могла да заложе, јер је по закону била републичка. Истакао је да је Закон о јавној својини системски закон, преко кога се утиче на степен децентарализације, јер без свoјине и финансија нема ни реалне децентрализације. Предложио је да Одбор, до краја 2013. године, одржи посебну седницу, на којој ће се размотрити спровођење и резултати примене Закона о јавној својини и Закона о реституцији, јер се применом ових закона одређује шта коме припада у нашој земљи.

 Зоран Касаловић је рекао да је Закон о јавној својини донет уз подршку локалних самоуправа и Конференције градова и општина, са циљем да се утврде власници имовине, којом ће се онда боље располагати и ефикасније пословати. Указао је да се, на седницама Одбора, приликом разматрања извештаја Државне ревизорске институције о ревизији финансијских извештаја и правилности пословања јавих предузећа, главна примедба односила на непостојање јединствене евиденције државне имовине. Затражио је од представника Министарства финансија да образложи разлоге непостојања аката потребних за подношење захтева за упис својине у јавну евиденцију, као и да наведе која јавна предузећа нису поступила у року од две године.

 Радмила Јагодић је одговорила да проблем представљају широко постављена оснивачка акта јавних предузећа, од којих су нека основана пре 50 година, а да оснивачи и јавна предузећа нису током година разграничили и уписали своју имовину, нити је пријавили Републичкој дирекцији за имовину. При томе, у члану 82. Закона је прецизно наведено који услови морају да се испуне да би са стекла својина и шта је неопходно поднети уз захтев за упис права својине.

 Весна Ковач, председник Одбора је поставила питање да ли ће продужење рока за годину дана, с обзиром на изнете проблеме, бити довољно да се испуне захтеви предвиђени Законом.

 Драган Томић је нагласио да је Закон о јавној својини добар, али да у његовој примени проблем представља то што много других закона и аката није усклађено са њим, као на пример Закон о локалној самоуправи и закони који воде ка фискалној централизацији. Напоменуо је и да су катастри непокретности допринели проблему, јер нису у стању да одговоре потребама и коче примену овог закона.

 Др Владимир Маринковић је истакао да је очекивао да ће се разговорати о конкретном плану и начину спровођења Закона о јавној својини како би се обавезе завршиле у предложеном року, имајући у виду да постоје проблеми у целокупном јавном сектору, не само у попису имовине јавних предузећа, већ и вези са сачињавањем базе података о укупном броју запослених, њиховим зарадама. Предложио је да Одбор тромесечно разматра извештаје о напредовању у решавању проблема и спровођењу Закона о јавној својини.

 Одбор је већином гласова (десет за, један против, један није гласао) одлучио да предложи Народној скупштини да прихватиПредлог закона о измени Закона о јавној својини, у начелу.

 За известиоца Одбора на седници Народне скупштине одређена је Весна Ковач, председница Одбора.

Тонски запис 52. седнице Одбора чини саставни део овог записника.

 Седница је закључена у 10,10 часова.

СЕКРЕТАР ОДБОРА ПРЕДСЕДНИК ОДБОРА

 Милена Сандић Весна Ковач